Rijeka, 21. studenog 2019.g.

**PRIOPĆENJE ZA MEDIJE**

**TITULA EUROPSKE PRIJESTOLNICE KUTLURE POTICAJ RAZVOJU KULTURNOG TURIZMA GRADA RIJEKE I HRVATSKE**

***Na poziv Hrvatske gospodarske komore danas se u Zagrebu predstavlja projekt Rijeke 2020 - Europske prijestolnice kulture u kontekstu razvoja kulturnog turizma grada Rijeke, ali i cijele Hrvatske.***

**U četvrtak, 21. studenog u prostorijama Hrvatske gospodarske komore održava se plenarna sjednica Zajednice kulturnog turizma HGK na kojoj se predstavljaju primjeri dobre prakse koji unapređuju ponudu kulturnog turizma u Hrvatskoj, a bit će prezentirani i projekti iz javnog te privatnog sektora kojima se radi na razvijanju ovog oblika turizma**. **Projekt Rijeke 2020 – Europske prijestolnice kulture te Rijeku kao grad kulturnog turizma predstavlja Irena Kregar Šegota, direktorica Sektora komunikacija i partnerstava RIJEKE 2020.**

Grad Rijeka već godinama bilježi trend povećanja broja posjetitelja, a **projekt Europske prijestolnice kulture prilika je za pozicioniranjem Rijeke, ali i države kao poželjne destinacije kulturnog turizma**. **Osim što će se kroz kulturno-umjetnički program u 2020. godini realizirati preko 600 pojedinačnih događaja, u sklopu EPK projekta stvara se i novi Art kvart** na području bivšeg industrijskog kompleksa Benčić koji se potpuno obnavlja. Tu će svoje mjesto naći značajne kulturne ustanove grada Rijeke – **Muzej grada uselit će u Palaču Šećerane, revitalizirani T-objekt postat će Gradska knjižnica, a tu se gradi i Dječja kuća**, jedinstven objekt u Hrvatskoj namijenjen razvijanju dječje kreativnosti. **U sklopu kompleksa Benčić svoje mjesto je našao i Muzej moderne i suvremene umjetnosti** koji je već otvoren u jesen 2017. godine. **Novi kulturni centar RiHub** koji se nalazi na drugom kraju grada, otvoren je prošle godine, a ugošćuje sve više *freelancera* koji ovdje pronalaze svoje mjesto za rad. Veliki broj *co-workera* u RiHubu upravo su stranci i turisti kojima RiHub pruža mjesto za privremeni rad. **Jedna od najuzbudljivijih priča današnje turističke Rijeke zbog koje u Rijeku dolaze brojni strani novinari svakako je i brod Galeb** koji će nakon obnove, zahvaljujući projektu Europske prijestolnice kulture, postati prvoklasna kulturno-turistička atrakcija.

Osim riječkog EPK projekta, predstavnici Ministarstva turizma i Ministarstva kulture danas na sjednici prezentiraju **Akcijski plan razvoja kulturnog turizma**te **projekt Hrvatsko-kineska godina kulture i turizma***,* dok će Turistička zajednica grada Zagreba predstaviti **ovogodišnji program Adventa** i ostale kulturne manifestacije za sezonu 2019/20. Kao zanimljivi primjeri dobre prakse pokazat će se i **kulturna ruta Nikola Tesla Network - Mreža Nikola Tesla**, novi projekti i program događanja za 2020. godinu **Tvrđave kulture Šibenik** i **glazbeni projekt Lazarus** Hrvatskog glazbenog centra čiji je cilj revitalizacija, promocija i prezentacija hrvatske glazbene baštine, dok baštinu jadranskog podmorja predstavlja **Zajednica ronilačkog turizma HGK**. Predstavnici Parka prirode Medvednica predstavit će novi **Centar za posjetitelje Medvedgrad**, a također će biti riječi o **turističkom pozicioniranju Muzeja Ivana Meštrovića, odnosno Atelijera Meštrović**.

Zajednica kulturnog turizma HGK je osnovana 2004. godine u obliku strukovnog povezivanja članica Hrvatske gospodarske komore s ciljem razmjene znanja, unapređivanja rada, kao i zastupanje zajedničkih interesa. Razvoj novih sadržaja kulturnog turizma priobalnog područja Hrvatske te razvoj kontinentalnih područja Hrvatske kao cjelogodišnje kvalitetne i atraktivne destinacije ono je što Zajednica u svome radu zagovara, kao i širenje svijesti o očuvanju baštine te propagiranje manje konzumerističkog pristupa turizmu.

Jedan od glavnih uspjeha Zajednice je i danas vrlo prepoznatljiv projekt **Noć muzeja**.

U djelovanje Zajednice se mogu uključiti sve zainteresirane turističke agencije koje u svoje programe uključuju kulturne sadržaje, hoteli baština, turistički vodiči, razne kulturne i turističke institucije, udruge, pojedinci i svi drugi zainteresirani za razvoj kulturnog turizma.

Unaprijed zahvaljujem na objavi priopćenja.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42